arnastofnun/IGC-2024 huggingface dataset:
Sidney Sheldon

Sidney Sheldon (11. febrúar, 1917 – 30. janúar, 2007) var bandarískur rithöfundur, handritshöfundur og leikstjóri. Hann er þekktastur sem rithöfundur en hann hóf að skrifa skáldsögur um fimmtugt. Bækur hans seldust svo vel að hann var kallaður „mister Bestseller“. Hann er talinn vera í sjötta sæti yfir þá rithöfunda á enska tungu sem mest hafa selt í heiminum. Meðal þekktustu verka hans eru "Í tvísýnum leik" ("Master of the Game", 1982), "Fram yfir miðnætti" ("The Other Side of Midnight", 1973) og "Verndarenglar" ("The Rage of Angels", 1980).
Demore Barnes

Demore Barnes (fæddur 26. febrúar 1976) er kandadískur leikari, sem er þekktastur fyrir hlutverk sín í The Associates, The Unit og Supernatural.

Einkalíf.

Barnes er fæddur og uppalinn í Toronto, Kanada.

Ferill.

Barnes byrjaði feril sinn í kanadíska skopgrínþættinum "Squawk Box". Fyrsta sjónvarpshluverk hans var árið 1998 í sjónvarpsmyndinni "White Lies". Hefur hann síðan þá komið fram sem gestaleikari í þáttum á borð við "Relic Hunter", "Doc", Fringe, Supernatural og "Being Erica". Árið 2001 þá var Barnes boðið hlutverk í The Associates sem Benjamin Hardaway sem hann lék til ársins 2002. Síðan árið 2006 þá var Barnes boðið hlutverk í The Unit sem Hector Williams sem hann lék til ársins 2009.
Úthafsloftslag

Úthafsloftslag er tegund af loftslagi sem einkennist af miklu regni, sem dreifist fremur jafnt yfir árið, svölum sumrum (miðað við hnattstöðu) og svölum vetrum. Meðalhiti hlýjasta sumarmánaðar er sjaldan meiri en um 20° C, en kaldasta vetrarmánaðarins sjaldan undir 0° C. Árstíðasveifla í hitafari er því fremur lítil. Úthafsloftslag er útbreiddast í Evrópu, þar sem það nær mun lengra inn frá ströndum en í öðrum heimsálfum.
Johan Absalonsen

Johan Absalonsen (fæddur 16. september 1985) er danskur knattspyrnumaður sem spilar með FC Copenhagen í dönsku úrvalsdeildinni.
Hórus

Hórus (fornegypska: Ḥr "Her"; koptíska: ϩⲱⲣ "Hôr"; forngríska: Ὥρος "Hóros") er himinguð og einn af elstu og mikilvægustu guðunum í trúarbrögðum Forn-Egypta. Hann var dýrkaður að minnsta komsti frá því fyrir konungsættirnar og fram á tíma yfirráða Rómaveldis. Hann er venjulega sýndur sem fálki eða maður með fálkahöfuð og kórónu sameinaðs Egyptalands. Upphaflega virðist hafa verið litið á faraó sem holdgervingu Hórusar á jörðu meðan hann lifði, en sem holdgervingu Ósíriss eftir að hann dó, en frá fimmtu konungsættinni var tekið að líta á faraó sem holdgervingu Ra fremur en Hórusar.

Sem himinguð flýgur Hórus yfir jörðina og augu hans eru sólin annars vegar og tunglið hins vegar. Skýringu á því af hverju sólin skín skærar en tunglið er að finna í goðsögunni um átök Hórusar og Sets þar sem Set rífur annað augað úr Hórusi en Hórus geldir Set (sem líka skýrir af hverju eyðimörkin, einkenni Sets, er ófrjó). Auga Hórusar, stílfærð mynd af mannsauga, er algengt fornegypskt verndartákn.
Weil am Rhein

Weil am Rhein er borg í Baden-Württemberg, Þýskalandi. Þar búa 29.918 manns (2010).
Love Is Something I Believe In

Love Is Something I Believe In er þriðja plata hljómsveitarinnar Lada Sport, og var útgefin 16. júní árið 2010 hjá Record Records. Platan var tekin upp í Orgelsmiðjunni í mars 2010, upptökustjóri hennar var Aron Þór Arnarsson. Platan var masteruð af Styrmi Haukssyni og umslagið var hannað af Jóni Helga Hólmgeirssyni.
Umhverfissiðfræði

Umhverfissiðfræði er undirgrein hagnýttrar siðfræði um viðhorf manna til náttúrunnar og gildi hennar.
Kepler-22b

Kepler-22b er fyrsta fjarreikistjarnan sem Kepler-geimsjónauki NASA hefur fundið í lífbelti stjörnu sem líkist sólinni okkar. Ekki er vitað hvort þar þrífist líf.
Mímisbrunnur

Mímisbrunnur var viskubrunnur sem í norrænni goðafræði stendur undir einni af rótum heimstrésins, Asks Yggdrasils í Jötunheimum. Mímir gætir brunnsins og heitir hann eftir honum. Sá sem drekkur vatn úr brunninum verður margs vísari í hvert sinn. Mímir drekkur af honum dag hvern og er þess vegna afar fróður. Aðrir verða að gjalda dýru verði fyrir sopann. Þannig þurfti Óðinn að gefa annað auga sitt fyrir og liggur það á botni Mímisbrunns.
Þormóðsstaðir

Þormóðsstaðir var býli sem byggt var úr landi Skildinganess. Það var nálægt Lambhól og Görðunum. Fiskveiðifélagið Alliance átti Þormóðsstaði. Þar var rekið kúabú og á 2. og 3. áratug 20. aldar var rekin þar fiskverkun og lifrarbræðsla. Lifur var seinna brædd út á sjó í togurum Alliance og lifrarbræðslan í landi lagðist af en saltfiskverkun var rekin áfram. Þormóðsstaðir tilheyrðu Seltjarnarneshreppi til 1932 en voru þá ásamt Skildinganesi lagðir undir Reykjavík. Lifrarbræðslumaður Alliance byggði hús á Þormóðsstöðum árið 1925 en það er húsið Túnsberg sem nú stendur nú við Starhaga 5. Það var skráð á Þormóðsstaðaveg alveg til ársins 1994.
Röst

Röst (ru: верста, "versta") er úrelt rússnesk mælieining fyrir fjarlægð sem jafngildir 1,0668 kílómetrum.
Truro

Truro (IPA: , kornbreska: "Truru") er borg í sýslunni Cornwall á Englandi. Borgin er miðstöð sveitarstjórnar, þjónustu og verslunar í Cornwall en íbúarnir voru 17.431 árið 2001. Með úthverfunum voru íbúar 19.134 manns árið 2010. Truro er eina borgin í sýslunni og er syðsta borg Bretlands. Á ensku heitir fólk frá borginni "Truronians".

Truro hefur löngu verið mikilvæg miðstöð verslunar í Cornwall og borgin óx úr höfninni sinni. Síðan varð borgin þekkt fyrir tinnámuna sína. Dómkirkjan í Truro er líka vel þekkt en henni var lokið árið 1910. Margar götur í borginni eru lagðar brústeinum og það eru mörg opin svæði og dæmi um georgískan arkitektúr. Konunglega minjasafnið í Cornwall er staðsett í Truro.
Epidót

Epidót er háhitasteind.

Lýsing.

Kristalar oftast smáir og finnst sem gulgræn eða græn slikja í holu-og sprunguveggjum. Glergljái og er hálf-eða ógegnsætt.

Myndun og útbreiðsla.

Myndast bæði í basískum og súrum bergtegundum við um og yfir 230°C hita. Finnst aðallega í rofnum og útkulnuðum megineldstöðvum og fornum háhitasvæðum.
Fáni Taílands

Fáni Taílands er þjóðfáni Taílands.
Bjarni Jónsson

Árið 6 (VI í rómverskum tölum) var 6. ár fyrstu aldar okkar tímatals og almennt ár sem hófst á föstudegi samkvæmt júlíanska tímatalinu. Á þeim tíma var það þekkt í Róm sem ræðismannsár Lepídusar og Luciusar Arruntiusar yngri (eða sjaldnar sem árið 759 ab urbe condita). Árið hefur verið þekkt sem árið 6 eða 6 eftir Krists burð síðan á miðöldum þegar Anno Domini-tímatalið, hið Kristna tímatal, var tekið upp í Evrópu.
Le voyageur du Mésozoïque

Le voyageur du Mésozoïque (íslenska: "Eggið úr fortíðinni") er þrettánda Svals og Vals-bókin. Höfundur hennar var Franquin. Bókin kom út á frönsku árið 1960 en hefur enn ekki verið gefin út á íslensku.

Söguþráður.

Sagan hefst á Suðurskautslandinu þar sem Sveppagreifinn finnur risaeðluegg sem varðveist hefur ferskt í ísnum í milljónir ára. Hann fær Sval og Val til að aðstoða sig við að flytja eggið og kallar til hóp vísindamanna til að hjálpa til við að klekja því út.

Risaeðluungi kemur úr egginu, en Gormdýrið hellir óvart hraðvaxtarblöndu út í matarskammt hans. Risaeðlan verður fullvaxta á einni nóttu og gengur berserksgang í Sveppaborg. Herinn er kallaður til leiks og hyggst uppræta skepnuna, en áður en til þess kemur tekst Gormdýrinu að rota hana. Risaeðlunni er komið fyrir á klettahöfða á lóð Sveppagreifans. Borgarstjóri Sveppaborgar tekur gleði sína á ný, enda reynist risaeðlan hafa mikið aðdráttarafl fyrir ferðamenn.

Með frönsku útgáfunni fylgdi aukasaga: "La Peur au bout du fil". Þar drekkur Sveppagreifinn efnablöndu sem breytir honum í illmenni. Hann fer um Sveppaborg og lemur mann og annan með lurk, uns Svalur og Valur grípa í taumana. Greg félagi Franquins er skráður fyrir handritinu.
Tómastrengur

Tómastrengur eða tómi strengurinn er hugtak í tölvunarfræði og formlegum málum sem vísar til strengs sem ekkert stak er í.
Torre Picasso

Torre Picasso er skýjakljúfur í Madrid, höfuðborg Spánar. Turninn er 157 metra hár og 51 hæð og var teiknaður af Minoru Yamakasi. Framkvæmdir við turninn hófust 1982 og var hann svo opnaður 1988. Þann 29. desember 2011 var Torre Picasso seldur á 400 milljónir evra.
Madeiraeyjar

Madeiraeyjar eru lítill eyjaklasi um 520 km undan vesturströnd Norður-Afríku og um 400 km norður af Kanaríeyjum. Eyjarnar tilheyra Portúgal og eru tvær þeirra byggðar. Madeira er stærri eyjan, 741 km² , og Porto Santo sú minni, aðeins 42 km². Að auki eru þrjár óbyggðar smáeyjar kallaðar Ilhas Desertas og aðrar þrjár óbyggðar eyjar, kallaðar Selvageneyjar, sem eru nær Kanaríeyjum en Madeira. Portúgalar uppgötvuðu eyjarnar árið 1418. Þær eru nú sjálfstjórnarhérað innan Portúgal. Eyjarnar draga nafn sitt af lárviðarskógi ("madeira" þýðir „viður“ á portúgölsku) sem er á undanhaldi á suðurhluta Madeira. Skógurinn er á heimsminjaskrá UNESCO. Eyjarnar eru einnig frægar fyrir samnefnt vín sem er styrkt vín, mikið notað í matargerð.
Mannfræðisafnið í Mexíkó

Mannfræðisafnið í Mexíkó (spænska: "Museo Nacional de Antropología") er þjóðminjasafn í Mexíkóborg, Mexíkó, sem geymir mikið af minjum frá því fyrir landnám Spánverja í Nýja heiminum. Meðal helstu dýrgripa safnsins eru Sólarsteinninn, steindagatal frá astekum og stytta af astekaguðnum Xochipilli frá 16. öld.
Sútarabúðir

Sútarabúðir er eyðibýli í Grunnavík. Það var fyrrum nefnt Svörtubúðir. Það er íbúðarhús og rekin ferðaþjónusta á sumrin. Það er árið 1397 í eigu Staðarkirkju. Búið var í Sútarabúðum til ársins 1962.
Þjóðvegur 60

Þjóðvegur 60 eða Vestfjarðavegur er vegur sem liggur um Ísland.
Þjóðvegur F910

Þjóðvegur F910, Austurleið eða Gæsavatnaleið er fjallvegur sem liggur frá Sprengisandi og að Öskju.

Svipmyndir
Hrólfur (leikrit)

Hrólfur eða Slaður og trúgirni er leikrit eftir Sigurð Pétursson, sem kallaður hefur verið faðir íslenskrar leikritunar. Verk Sigurðar, Hrólfur og Narfi, voru fyrstu íslensku leikritin sem víst er að voru flutt fyrir áhorfendur en þau voru bæði sett upp á Herranótt af skólapiltum í Hólavallarskóla.

Hrólfur er gamanleikrit undir áhrifum frá verkum Ludvigs Holberg. Það var fyrst sýnt 1796 og skrifaði Sigurður verkið fyrir þá og leikstýrði þeim sjálfur. Leikritið var fyrst prentað 1819 á vegum Rasmus Rask og kallaðist þá "Auðunn lögréttumaður" en yfirleitt er það kallað Hrólfur.

Leikritið hefst á því að landshornaflakkari og oflátungur að nafni Hrólfur kemur á heimili Auðuns lögréttumanns, sem er trúgjarn einfeldningur sem gleypir við öllu sem Hrólfur segir honum og kaupir af honum glingur fyrir hátt verð. Auðuni líst svo vel á Hrólf að hann vill gifta honum Önnu dóttur sína, en hún er ekki sátt við það, enda ástfangin af fátækum bóndasyni.
Warner Communications

Warner Communications er bandarískt fjölmiðla- og afþreyingarfyrirtæki sem varð til árið 1971 þegar fyrirtækjasamsteypan Kinney National Company skildi frá þá hluta sem snerust ekki um afþreyingu, í kjölfar hneykslismála sem tengdust bílastæðarekstri fyrirtækisins og breytti um leið um nafn.

1989 sameinaðist fyrirtækið Time Inc. og myndaði Time Warner. Þá átti það meðal annars kvikmyndafyrirtækið Warner Bros. Pictures, tónlistarútgefandann Warner Music Group og tímaritaforlögin DC Comics og MAD. Síðar eignaðist það tölvuframleiðandann Atari, Inc.
Nel Noddings

Nel Noddings (fædd 1929) er bandarískur femínisti, heimspekingur og menntunarfræðingur. Hún starfaði sem stærðfræðikennari í grunn- og framhaldsskólum 1949-1972. Hún lauk doktorsprófi árið 1975 og er prófessor við Stanford-háskóla í menntaheimspeki. Hún er þekktust fyrir hugmyndir og rannsóknir varðandi umhyggju sem ganga út á að umhyggja sé grundvallarforsenda mannlífsins og allir óski að um þá sé hugsað af alúð og nærgætni. Noddings greinir umhyggjusiðferði og fjallar um hlutverki þess í skólum samtímans í mörgum verkum sínum. Hún fjallar um umhyggju út frá sammannlegri reynslu af því að þiggja og veita umhyggju og greinir milli þess að bera umhyggju fyrir einhverju og veita umhyggju. Noddings telur umhyggju í skóla forsendu þess að menntun eigi sér stað.

Hugtakið umhyggjusiðferði er upphaflega frá Carol Gilligan en Noddings þróar það hugtak áfram og tengir við kennslu. Noddings greinir á milli náttúrulegrar umhyggju sem fólk sýnir sínum nánustu og siðferðilegrar umhyggju sem kennarar og annað fagfólk sýnir í starfi og lýsir henni sem ákveðinni stöðu, stöðu kennara sem er fólgin í tengslum við nemendur en ekki kennslu. Hún telur að tengja eigi menntun og siðvit saman og vinna með námsgreinar með hliðsjón af því.
Janka Kúpala

Janka Kúpala (hvítrússneska:Янка Купала, Іван Дамінікавіч Луцэвіч; 1882 – 1942) var rithöfundur og ljóðskáld frá Hvíta-Rússlandi. Kupala var af bændaættum. Hann flutti frá Hvíta-Rússlandi til Vilnius árið 1908. Ljóðasafn hans "Жалейка" var gert upptækt af stjórnvöldum. Hann fór til Pétursborgar árið 1909 en sneri aftur til Vilnius árið 1913. Hann varð fyrir áhrifum frá rússneskum rithöfundum eins og Maxim Gorky. Verk Kupala breyttust eftir Októberbyltinguna 1917. Þegar Hvíta-Rússland var hernumið af Nasistum árið 1941 flutti hann til Moskvu og síðan til Tatarstan. Hann dó árið 1942 þegar hann féll úr stiga í Hótel Moskvu. Kupala varð tákn um menningu Hvít-Rússa á Sovéttímanum.
Katrín Fjeldsted

Katrín Fjeldsted (fædd 6. nóvember 1946) er stjórnmálamaður og heimilislæknir.

Foreldrar hennar eru Jórunn Viðar (1918- 2017) tónskáld og Lárus Fjeldsted (1918-1985) forstjóri. Katrín var gift Valgarði Egilssyni (1940-2018) og eignuðust þau fjögur börn saman; Jórunni Viðar (f. 1969), Einar Véstein (f. 1973; d. 1979), Véstein (f. 1980) og Einar Stein (f. 1984). Katrín lauk stúdentsprófi frá MR árið 1966 og kandidatspróf frá læknadeild HÍ árið 1973. Hún hélt síðan áfram í sérfræðinámi til heimilislækninga í Bretlandi og lauk því 1979.

Katrín hefur meðal annars verið borgarfulltrúi, í borgarráði, formaður heilbrigðisráðs, formaður heilbrigðisnefndar, varaformaður umhverfisnefndar og umhverfismálaráðs, í stjórn Sorpu, á allsherjarþingi Sameinuðu þjóðanna og fleira.

Katrín sat á Alþingi fyrir Sjálfstæðisflokkinn kjörtímabilið 1999-2003 auk þess sem hún hefur setið í landbúnaðarnefnd, iðnaðarnefnd, félagsmálanefnd, umhverfisnefnd, heilbrigðis- og trygginganefnd og allsherjarnefnd. Kjörtímabilið 2003-2007 var hún 2. varaþingmaður Reykjavíkurkjördæmis norður og tók nokkrum sinnum sæti á þinginu. Hún var kosin á stjórnlagaþing 2010 og sat í stjórnlagaráði.

Katrín var formaður Félags íslenskra heimilislækna frá 1997 til 1999. Hún var varaformaður Evrópusamtaka lækna 2006-2007 og 2008-2009, og var forseti samtakanna 2013-2016.
Dúkskot

Dúkskot eða Vesturgata 13 var torfbær og tómthúsbýli reist í landi Hlíðarhúsa um 1800. Bærinn var nefndur Dúkskot eftir fyrsta ábúanda hans, Jóni Jónssyni, en hann var frá Dúki í Staðarhreppi í Skagafirði. Dúkskot var við Hlíðarhúsastíg (Vesturgötu) og stóð í núverandi götustæði Garðastrætis.

Árið 1913 myrti Júlíana Silfa Jónsdóttir bróður sinn, Eyjólf Jónsson, með því að setja rottueitur í skyr hans. Bjó hann í Dúkskoti og var morðið á honum eitt fyrsta æsifréttaefni dagblaða í Reykjavík. Júlíana var dæmd til lífláts árið 1914 en refsingin var milduð. Dúkskot var rifið um 1920.
Stakkholt

Stakkholt er gata í Reykjavík sem liggur þvert á Mjölnisholt. Við Stakkholt 3 stendur gamli Heyrnleysingjaskólinn. Við Stakkholt 2 – 4 er verksmiðjuhús Hampiðjunnar en elsti hluti þess var byggður 1934. Þar var hampspuni og netagerð.
Spegillinn

Spegillinn var íslenskt háðsádeilutímarit sem kom út með nokkrum hléum frá 1926 til 1983, lengst af mánaðarlega. Margir frægustu skopmyndateiknarar Íslands; svo sem Tryggvi Magnússon, Halldór Pétursson, Ragnar Lár, Haraldur Guðbergsson og Brian Pilkington, teiknuðu myndir í blaðið. "Spegillinn" lagði endanlega upp laupana í kjölfar Spegilsmálsins þar sem ritstjórinn, Úlfar Þormóðsson, var dæmdur fyrir guðlast og allt upplagið gert upptækt af lögreglu.

Saga Spegilsins.

"Spegillinn" var stofnaður af Tryggva Magnússyni, Páli Skúlasyni og Sigurði Guðmundssyni árið 1926. Uppistaðan í tímaritinu voru textar með háðsádeilu eða skopstælingu og skopmyndir eftir Tryggva. Tryggvi teiknaði auk þess hluta þeirra auglýsinga sem birtust í tímaritinu. Tímaritið kom út einu sinni til tvisvar í mánuði. Það var prentað í Ísafoldarprentsmiðju.

Upphaflega var undirtitill blaðsins „Samviska þjóðarinnar, góð eða slæm eftir atvikum“ en frá 1933 „Samviskubit þjóðarinnar“. Frá 1933 var Páll Skúlason einn titlaður ritstjóri en Tryggvi var áfram myndhöfundur blaðsins. Árið 1947 var tölublöðum fækkað í tólf á ári. Sama ár hóf Halldór Pétursson að teikna fyrir blaðið ásamt Tryggva og var einn titlaður myndhöfundur frá 1950. 1952 var undirtitillinn felldur brott af forsíðu blaðsins. Þannig kom blaðið út til ársloka 1960 þegar það hætti útgáfu.

Árið 1965 var "Spegillinn" endurreistur og að þessu sinni prentaður í Prentsmiðju Þjóðviljans. Að nýja mánaðarritinu stóðu Jón Kr. Gunnarsson, Böðvar Guðlaugsson og Ragnar Jóhannesson, og myndhöfundarnir Bjarni Jónsson og Halldór Pétursson. Hlutur Bjarna í skopmyndum blaðsins jókst eftir því sem á leið.

Árið 1968 tók nýr ritstjóri, Ási í Bæ, við "Speglinum" en aðstoðarritstjóri var Jón Hjartarson. Undir hans stjórn kom fjöldi teiknara að myndum í blaðinu, þar á meðal Ragnar Lár, Þórdís Tryggvadóttir, Haraldur Guðbergsson, Birgir Bragason, Bjarni Jónsson og Pétur Bjarnason. Síðustu tvö tölublöðin voru fjölrituð fremur en prentuð og eftir þetta eina ár lagði "Spegillinn" aftur upp laupana. Árið 1970 endurreisti Jón Hjartarson blaðið á ný með Pétri Bjarnasyni og Ragnari Lár og lét prenta í Hilmi. Þannig kom blaðið út til 1972.

Eftir ritstjórnartíð Jóns Hjartarsonar tók við ellefu ára hlé þar til "Spegillinn" birtist að nýju. Að þessu sinni voru ritstjórar Hjörleifur Sveinbjörnsson og Úlfar Þormóðsson. Margir myndhöfundar komu að blaðinu, þar á meðal Brian Pilkington, Ólafur Pétursson, Pétur Halldórsson, Anna Gunnlaugsdóttir og Birgir Björnsson. Út af fyrstu tveimur tölublöðum tímaritsins hófust málaferli út af skopstælingu þar sem efnið var meintar dagbókarfærslur Ragnhildar Helgadóttur, þingkonu Sjálfstæðisflokksins. 4. júní óskaði Ríkissaksóknari eftir því að allt upplag þessara tveggja tölublaða yrði gert upptækt. Ritstjórar voru í kjölfarið kærðir fyrir guðlast og klám. 1. desember kvað Sakadómur Reykjavíkur upp dóm þar sem Úlfar Þormóðsson var dæmdur til sektar og í 20 daga varðhald. Í Hæstarétti var sakfelling fyrir klám felld niður en guðlastsdómurinn staðfestur.
One Direction

One Direction er bresk-írsk strákahljómsveit stofnuð í London árið 2010. Meðlimir hennar eru Niall Horan, Liam Payne, Harry Styles og Louis Tomlinson. Zayn Malik var einnig í hljómsveitinni uns hann sagði skilið við hana 25. mars 2015

Þeir gerðu útgáfusamning við útgáfufyrirtæki Simon Cowell, Syco Records, eftir að hafa lent í þriðja sæti í sjöundu þáttaröðinni af breska X-Factor. Í framhaldi af því gerðu þeir samning við Columbia Records í Bandaríkjunum.

Þeir vöktu mikla alþjóðlega athygli með útgáfu fyrstu plötu sinnar "Up All Night" sem kom út í lok árs 2011 og fór fyrsta smáskífu þeirra, "What Makes You Beautiful" á topp vinsældarlista um víða veröld. "Up All Night" náði þeim merka árangri að verða fyrsta frumraun breskrar hljómsveitar til að komast í toppsæti Bandaríska "Billboard 200" listans. Fyrir það voru þeir skráðir í Heimsmetabók Guinness. Í enda ársins 2012 sendu þeir frá sér plötuna "Take Me Home" og smáskífuna "Little Things". Einnig endurgerðu þeir lagið "One Way Or Another" með Blondie. Árið 2013 fóru þeir í tónleikaferð undir nafninu "Take Me Home Tour" sem byrjaði 23. febrúar í London og endaði 3.nóvember í Japan, sama ár kom út platan "Midenight memories" sem er þeirra þriðja plata. Árið 2014, frá 25.apríl til 5.október, fóru þeir á tónleikaferðalag undir heitinu "Where We Are Tour".
Bjúgnefja

Bjúgnefja ("Recurvirostra avosetta") er fugl í grípaættinni.
Open Season 2

Open Season 2 er bandarísk gamanmynd frá árinu 2008.
Þjóðvegur 52

Þjóðvegur 52 eða Uxahryggjavegur er 37,49 kílómetra langur vegur í Borgarbyggð og Bláskógum. Hann liggur frá Borgarfjarðarbraut til Kaldadalsvegar.
Dularfulla klaustrið

Dularfulla klaustrið (franska: "L'abbaye truquée") er 22. bókin í bókaflokknum um Sval og Val. Hún kom út árið 1972. Höfundur og teiknari hennar var listamaðurinn Fournier. Hún var gefin út á íslensku árið 1980 og telst áttunda í röðinni í íslenska bókaflokknum.

Söguþráður.

Töframaðurinn Ító Kata frá Japan er í heimsókn hjá Sval og Val þegar útsendarar "Þríhyrningsins" berja að dyrum. Þeir freista þess að fá Sval og Val til að ganga til liðs við glæpasamtökin, en þegar það gengur ekki svæfa þeir þá með karamellum sem sprautaðar voru með svefnlyfi. Þeir ræna Ító Kata í því skyni að kúga félagana til samstarfs.

Svalur og Valur komast skjótt á sporið og finna aðsetur glæpamannanna í rústum yfirgefins klausturs. Reynast þrjótarnir hafa fullt í fangi við að halda Ító Kata í prísundinni, þaðan sem hann sleppur í sífellu. Eftir að Svalur og Valur mæta á svæðið ákveður höfuðpaurinn að flýja og sprengja klaustrið í loft upp. Íkorninn Pési gerir sprengjuna óvirka. Þeir hafa hendur í hári þrjótsins, en hann sleppur frá þeim á nýjan leik og sagan endar á að Svalur, Valur og Ító Kata sofna úti í móa eftir að hafa í ógáti gleypt meira af eitruðu karamellunum.

Íslensk útgáfa.

Dularfulla klaustrið var gefin út af Iðunni árið 1980 í íslenskri þýðingu Jóns Gunnarssonar. Þetta var áttunda bókin í íslensku ritröðinni.
Lugo

Lugo er borg í Galisíu á Norðvestur-Spáni. Íbúar borgarinnar voru rúmlega 98.000 árið 2018.
Scott Foley

Scott Foley (fæddur Scott Kellerman Foley, 15. júlí 1972) er bandarískur leikari sem er þekktastur fyrir hlutverk sín í Felicity, Scrubs, The Unit og Grey's Anatomy.

Einkalíf.

Foley er fæddur og uppalinn í Kansas City, Kansas.

Foley giftist leikkonunni Jennifer Garner árið 2000 en skildu svo árið 2004. Foley er núna giftur leikkonunni Marika Dominczyk, sem hann giftist árið 2007 og saman eiga þau eitt barn.

Ferill.

Sjónvarp.

Fyrsta sjónvarpshlutverk Foley var árið 1995 í "Sweet Valley High". Árið 1998 var Foley boðið hlutverk í Felicity sem Noel Crane, sem hann lék til ársins 2002. Hefur hann síðan þá komið fram sem gestaleikari í þáttum á borð við "Jack &amp; Bobby", House, , Cougar Town og True Blood. Lék eitt af aðalhlutverkunum í The Unit sem Bob Brown frá 2006-2009. Hann hefur síðan 2010 verið með stórt gestahlutverk í Grey's Anatomy sem Henry Burton.

Kvikmyndir.

Fyrsta kvikmyndahlutverk Foley var árið 2000 í "Self Storage" og hefur hann síðan þá komið fram í kvikmyndum á borð við "Scream 3" og "Below".

Verðlaun og tilnefningar.

Teen Choice-verðlaunin
Sósíalíski vinstriflokkurinn

Sósíalíski vinstriflokkurinn ("SV – Sosialistisk Venstreparti") er norskur stjórnmálaflokkur sem samkvæmt stefnuskrá sinni er „sósíalískur, umhverfissinnaður, friðarsinnaður og andsnúinn kynþáttahyggju“.

Flokkurinn var stofnaður 1975, en á rætur í Sósíalíska þjóðarflokknum sem var stofnaður 1961. Bakgrunnur þess að SF og seinna SV var sett á laggirnar var óánægja með vinahót Verkamannaflokksins við vesturveldin í kalda stríðinu. Frá 1960 til 1980 einkendist utanríkisstefna flokksins af sambandi við austantjaldslöndin og andstöðu við aðild Noregs að Atlantshafsbandalaginu. Í formannstíðum Eriks Solheim og Kristins Halvorsen síðan 1987 hefur flokkurinn lagt meiri áherslu á innanríkismál. Flokkurinn kom nærri því að klofna þegar flokksforystan og stórþingsmeðlimirnir studdu hernaðaraðgerðir gegn Júgóslavíu árið 1999. Frá 2005 til 2013 studdi flokkurinn ríkisstjórn sem leidd var af Verkamannaflokknum og Jens Stoltenberg.

Í þingkosningum árið 2009 fékk flokkurinn 6,2% atkvæða og 11 sæti í stórþinginu. Í sveitarstjórnarkosningum 2011 fékk flokkurinn 4,1 % atkvæða. Audun Lysbakken hefur verið formaður flokksins frá 2012. Flokkurinn telst til vinstri við Verkamannaflokkinn en til hægri við Rødt og NKP.
Skeljaforrit

Skeljaforrit eða skeljaskrifta (einnig skelskrifta) er forrit skrifað í skriftumáli sem er túlkað af skel. Dæmi um skeljaforrit sem prentar „Halló, heimur!“:

echo "Halló, heimur!"
Gíbraltarhöfði

Gíbraltarhöfði er höfði á Gíbraltar við norðurhluta Gíbraltarsunds. Grikkir töldu hann aðra af Súlum Herkúlesar.

Jarðfræði.

Höfðinn er um 6 km² klettur úr kalksteini sem varð til fyrir um 55 milljón árum á Júratímabilinu þegar Afríkuflekinn rakst á Evrópu. Miðjarðarhafið varð þá að vatni sem þornaði svo upp.

Fyrir um 5 milljónum ára braust svo Atlantshafið í gegnum Gíbraltarsund með þeim afleiðingum að Atlantshafið flæddi inn og fyllti hið forna uppþornaða vatn og Miðjarðarhafið varð til.